በቀጣዩቹ ሦስት ዓመታት ከአልማ ጋር በመተባበር ከ4 ሺህ በላይ ትምህርት ቤቶችን ደረጃ ለማሻሻል እየሠራ መሆኑን ቢሮው አስታውቋል፡፡
የአማራ ክልል ትምህርት ቢሮ በቀጣዮቹ ሦስት ዓመታት ከአማራ ልማት ማኅበር (አልማ) ጋር በመተባበር ከ4 ሺህ በላይ ትምርት ቤቶችን ደረጃ ለማሻሻል ማቀዱን አስታወቀ፡፡ከአማራ ክልል በተማሪ ክፍል ጥምርታ፣ በቴክኖሎጂና አወንታዊ ገጽታን በመገንባት በስድስት ወሩ የተሻለ አፈጻጸም ካሳዩ አካባቢዎች መካከል የደሴ ከተማ አስተዳደር ይጠቀሳል፡፡ የከተማ አስተዳደሩ የትምህርት መምሪያ ኃላፊ አሸናፊ ዓለማየሁ እንደተናገሩት የትምህርት ተቋማትን ግብዓት በማሟላት ተቋማቱን ለመማር ማስተማር ሥራ ምቹ የማድረግ ሥራ እየተሠራ ነው፡፡ ደረጃውን የሚያሟሉና ብቁ የሆኑ መምህራንና የትምህርት ቤት ኃላፊዎች በሁሉም ትምህርት ቤቶች እንዲኖሩ መደረጉንም ኃላፊው ጠቅሰዋል፡፡ በክልሉ ትምህርት ቢሮ በተቀረጸው የሽግግር “ማኑዋል” በመታገዝ ተማሪዎችና መምህራን በቀጥታ የሚገናኙባቸው ተግባራት ላይ በመሥራት የተሻለ ውጤት ሊመዘገብ እንደቻለም አቶ አሸናፊ አስረድተዋል፡፡ሆኖም በፆታ ምጥጥን፣ የአንደኛ ክፍል ንጥር ቅበላ፣ ተማሪዎችን በክልል ደረጃ ተፎካካሪ በማድረግ በኩል ትልቅ ሥራ እንደሚጠበቅ አመላክተዋል፡፡የዋግ ኽምራ ብሔረሰብ አስተዳደር ትምህርት መምሪያ ኃላፊ ገብረሕይወት አዱኛ በበኩላቸው በአካባቢው ደረጃን በማሟላት በኩል ሲታይ የተማሪ ክፍል ጥምርታ የማይጣጣም መሆኑን አንስተዋል፡፡ በትምህርት ቤቶች ክፍሎችን ደረጃቸውን ወደ ጠበቁ ክፍሎች ለመቀየር በቂ ሀብት እንደሌለም ተናግረዋል፡፡ እንደ ፕላዝማ፣ ኮምፕውተርና ኢንተርኔት ያሉ የቴክኖሎጂ አገልግሎቶችን ለማሟላትም የመሠረተ ልማት ችግር መኖሩን አንስተዋል፡፡ በዞኑ ዘጠኝ ሁለተኛ ደረጃ ትምህርት ቤቶች የኤሌክትሪክ አገልግሎት እንደሌላቸው አቶ ገብረሕይወት ጠቅሰዋል፡፡ በአማራጭነት የሚያገለግለው ጄኔሬተር የሚጠይቀው ወጪ ከፍተኛ በመሆኑ ችግሩን መቅረፍ እንዳልተቻለ ገልጸውልናል፡፡ የኤሌክትሪክ ችግር ሲፈታ ቴክኖሎጂ ያመጣቸውን ውጤቶች መጠቀም እንደሚቻልም ተናግረዋል፡፡የአማራ ክልል ትምህርት ቢሮ ምክትል ቢሮ ኃላፊ ሙላው አበበ በክልሉ ከደረጃ በታች የትምህርት ቤት ገጽታ አሳሳቢ መሆኑን ተናግረዋል፡፡ ከዳስ የማይተናነሱ ክፍሎች ያሏቸው ትምህርት ቤቶች መኖራቸውንም አመላክተዋል፡፡ከአማራ ልማት ማኅበር ጋር በመተባበር በቀጣዮቹ ሦስት ዓመታት ውስጥ 50 ከመቶ የክልሉን ትምህርት ቤቶች ደረጃቸውን ለማሻሻል እየተሠራ ስለመሆኑም አንስተዋል፡፡